L'Eliana entrega els premis de la XXIII edició del Certamen Literari
17 de desembre de 2024

• El certamen, que es va celebrar el passat divendres, va arrancar amb la representació de ‘Gent normal’ a càrrec de Teatreliana.

Divendres passat, 13 de desembre, va tindre lloc l'acte de lliurament dels premis de la XXII edició del Certamen Literari Vila de l'Eliana, abans Escrits a la Tardor, el concurs literari en narrativa curta en castellà i en valencià que té com a objectiu fomentar, despertar i estimular la creació artística i literària, i impulsar l'hàbit de la lectura, i l'ús social de la llengua pròpia.

El jurat ha seleccionat, entre prop d'una vintena de relats presentats, el títol ‘Ubi labor ibi virtus’ d'Antonio Tocornal Blanco, en la categoria Primera de Castellà dotat amb 1.000 euros. En la Primera de Valencià ‘Genderexperiencie’, escrit per M.ª José Boscá Blanch, ha sigut el relat triomfador amb 1.200 euros. Finalment el premi en la categoria de Juvenil en valencià B (14-15 anys) ha sigut per a Joan Font Clar amb el seu títol ‘El fanal’. La resta de categories van quedar desertes. Com cada any les obres presentades al concurs són inèdites, no premiades amb anterioritat i de temàtica lliure i els guardons van ser entregats de mans de l'alcalde, Salva Torrent.

El comité seleccionador ha valorat els criteris de tècnica literària i estil, creativitat i originalitat de l'obra, gramàtica, correcció de text i presentació. A més, com en anys anteriors, el consistori ha editat 250 exemplars per a la commemoració del certamen, que va arrancar amb la representació a càrrec de Teatreliana de la versió dramatitzada de l'obra que va resultar guanyadora de l'edició anterior en la categoria de valencià: ‘Gent Normal’, escrita per Álvaro Muñoz.

Torrent va destacar en l'acte l'alt nivell artístic i creatiu dels relats guanyadors i va posar en valor la ferma aposta per la cultura que realitza l'Ajuntament.